## Pravilnik o obavljanju ribolova mrežama stajačicama

### NN 43/1997 (23.4.1997.), Pravilnik o obavljanju ribolova mrežama stajačicama

# **MINISTARSTVO POLJOPRIVREDE I ŠUMARSTVA**

Na temelju članka 18. stavka 2., članka 20. stavka 2., članka 39. stavka
3. točke 4., članka 40. stavka 1. točke 2. i 5. Zakona o morskom ribarstvu
("Narodne novine", br. 74/94 i 57/96) ministar poljoprivrede i šumarstva
donosi

## **PRAVILNIK**

### **O OBAVLJANJU RIBOLOVA MREŽAMA STAJAČICAMA**

I. OPĆE ODREDBE

Članak 1.

Ovim Pravilnikom propisuje ase:

- namjena mreža stajačica,

- način uporabe mreža stajačica,

- vrste mreža stajačica,

- konstrukcijsko-tehničke osobine mreža stajačica,

- vrijeme uporabe mreža stajačica,

- mjesto uporabe mreža stajačica.

Članak 2.

Mreže stajačice namijenjene su za lov riba i drugih morskih organizama.

Članak 3.

Lov mrežama stajačicama smije se obavljati postavljanjem mreže na doček
ili postavljanjem mreže na zapas.

Lov mrežama stajačicama topljenjem na doček smije se obavljati tako
da se mreža postavlja na morsko dno ili na određenu dubinu i tako drži
u moru.

Lov mrežom stajačicom na zapas smije se obavljati tako da se mrežom
zaokruži jato riba ili pregradi dio morskoga prostora i riba izlovljava
sa ili bez uporabe dozvoljenih sredstava i načina za plašenje ribe.

Članak 4.

Mreže stajačice dijele se na jednostruke mreže stajačice i trostruke
mreže stajačice.

Jednostruke mreže stajačice izrađene su iz jednostrukog mrežnog zastora.

Trostruke mreže stajačice izrađene su iz trostrukog mrežnog zastora
i to iz središnjeg zastora ili mahe (u tekstu koji slijedi: maha) i po
jednog zastora ili popona sa svake strane mahe (u tekstu koji slijedi:
popon).

Članak 5.

Jednostruke mreže stajačice su:

 1.- mreža oližnica,

 2.- mreža gavunara,

 3.- mreža girara,

 4.- mreža vojga,

 5.- mreža menulara,

 6.- mreža bukvara,

 7.- mreža prostica,

 8.- mreža polandara,

 9.- mreža psara,

10.- mreža jastogara,

11.- mreža sklatara,

12.- mreža rakovica.

Trostruke mreže stajačice su:

1.- mreža poklopnica,

2.- mreža poponica,

3.- mreža listarica,

4.- mreža salpara,

5.- mreža sipara.

II. JEDNOSTRUKE MREŽE STAJAČICE

Članak 6.

Mreža oližnica je jednostruka mreža stajačica namijenjena za lov gavuna
olige (Atherina boyeri).

Lov mrežom oližnicom smije se obavljati na doček ili na zapas.

Kod lova mrežom oližnicom dopušteno je plašenje ribe uz uporabu vesala
i pobuka.

Veličina oka mrežnog tega kod mreže oližnice smije biti od najmanje
6 do najviše 8 milimetara.

Visina mreže oližnice ne smije biti veća od 300 oka mrežnog tega.

Lov mrežom oližnicom dopušteno je obavljati samo u razdoblju od 1. srpnja
do 30. travnja.

Lov mrežom oližnicom dopušteno je obavljati na cijelom ribolovnom moru
Republike Hrvatske.

Članak 7.

Mreža gavunara je jednostruka mreža stajačica namijenjena za lov običnog
gavuna (Atherina hepsetus).

Lov mrežom gavunarom smije se obavljati na doček ili na zapas.

Kod lova mrežom gavunarom dopušteno je plašenje ribe uz uporabu vesala
i pobuka.

Veličina oka mrežnog tega kod mreže gavunare smije biti od najmanje
10 do najviše 12 milimetara.

Visina mreže gavunare ne smije biti veća od 400 oka mrežnog tega.

Lov mrežom gavunarom dopušteno je obavljati samo u razdoblju od 1. svibnja
do 31. siječnja.

Lov mrežom gavunarom dopušteno je obavljati na cijelom ribolovnom moru
Republike Hrvatske.

Članak 8.

Mreža girara je jednostruka mreža stajačica namijenjena za lov gire
oblice (Spicara smaris).

Lov mrežom girarom smije se obavljati na doček ili na zapas.

Kod lova mrežom girarom dopušteno je plašenje ribe uz uporabu vesala
i pobuka.

Veličina oka mrežnog tega kod mreže girare smije biti od najmanje 15
do najviše 17 milimetara.

Visina mreže girare ne smije biti veća od 400 oka mrežnog tega.

Lov mrežom girarom dopušteno je obavljati samo u razdoblju od 1. listopada
do 30. travnja.

Lov mrežom girarom dopušteno je obavljati na cijelom ribolovnom moru
Republike Hrvatske.

Članak 9.

Mreža vojga je jednostruka mreža stajačica namijenjena za lov male plave
ribe.

Lov mrežom vojgom smije se obavljati na doček ili zaokruživanjem ribe
koja je sakupljena pomoću umjetne rasvjete.

Kod lova mrežom vojgom zabranjena je uporaba svih sredstava i načina
za plašenje ribe.

Kod lova mrežom vojgom dopuštena je uporaba umjetne rasvjete i vođenje
sakupljene ribe preko potopljene mreže.

Veličina oka mrežnog tega kod mreže vojge smije biti od najmanje 16
do najviše 18 milimetara.

Visina mreže vojge ne smije biti veća od 450 oka mrežnog tega.

Lov mrežom vojgom dopušteno je obavljati tijekom cijele godine.

Lov mrežom vojgom dopušteno je obavljati na cijelom ribolovnom moru
Republike Hrvatske.

Članak 10.

Mreža menulara je jednostruka mreža stajačica namijenjena za lov gire
oštrulje (Spicara flexuosa).

Lov mrežom menularom smije se obavljati samo na doček.

Kod lova mrežom menularom zabranjena je uporaba svih sredstava i načina
za plašenje riba.

Kod lova mrežom menularom dopuštena je uporaba mamca, na način da se
mamac stavlja na mrežu ili baca uz potopljenu mrežu.

Veličina oka mrežnog tega kod mreže menulare smije biti od najmanje
18 do najviše 20 milimetara.

Visina mreže menulare ne smije biti veća od 80 oka mrežnog tega.

Lov mrežom menularom dopušteno je obavljati samo u razdoblju od 1. rujna
do 30. travnja.

Lov mrežom menularom dopušteno je obavljati na cijelom ribolovnom moru
Republike Hrvatske.

Članak 11.

Mreža bukvara je jednostruka mreža stajačica namijenjena za lov bukava.

Lov mrežom bukvarom smije se obavljati samo na doček.

Kod lova mrežom bukvarom zabranjena je uporaba svih sredstava i načina
za plašenje ribe.

Veličina oka mrežnog tega kod mreže bukvare smije biti od najmanje 20
do najviše 26 milimetara.

Visina mreže bukvare ne smije biti više od 400 oka mrežnog tega.

Lov mrežom bukvarom dopušteno je obavljati tijekom cijele godine.

Lov mrežom bukvarom dopušteno je obavljati na cijelom ribolovnom moru
Republike Hrvatske.

Članak 12.

Mreža prostica je jednostruka mreža stajačica namijenjena za lov priobalnih
pridnenih vrsta riba.

Lov mrežom prosticom smije se obavljati na doček ili na zapas.

Kod lova mrežom prosticom zabranjena je uporaba svih sredstava i načina
za plašenje ribe.

Veličina oka mrežnog tega kod mreže prostice smije biti od najmanje
32 milimetara do najviše 40 milimetara.

Visina mreže prostice ne smije biti veća od 200 oka mrežnog tega.

Lov mrežom prosticom dopušteno je obavljati tijekom cijele godine.

Lov mrežom prosticom dopušteno je obavljati na cijelom ribolovnom moru
Republike Hrvatske.

Članak 13.

Mreža polandara je jednostruka mreža stajačica koja u lovu pliva na
površini mora i namijenjena za lov palamida i drugih vrsta plave ribe.

Lov mrežom polandarom smije se obavljati samo na doček.

Kod lova mrežom polandarom zabranjena je uporaba svih sredstava i načina
za plašenje ribe.

Veličina oka mrežnog tega kod mreže polandare smije biti od najmanje
40 do najviše 60 milimetara.

Visina mreže polandare ne smije biti veća od 400 oka mrežnog tega.

Lov mrežom polandarom dopušteno je obavljati tijekom cijele godine.

Lov mrežom polandarom dopušteno je obavljati na cijelom ribolovnom moru
Republike Hrvatske.

Članak 14.

Mreža psara je jednostruka mreža stajačica namijenjena za lov pridnenih
vrsta riba.

Lov mrežom psarom smije se obavljati samo na doček.

Veličina oka mrežnog tega kod mreže psare smije biti od najmanje 60
do najviše 100 milimetara.

Visina mreže psare ne smije biti veća od 20 oka mrežnog tega.

Lov mrežom psarom dopušteno je obavljati tijekom cijele godine.

Lov mrežom psarom dopušteno je obavljati na cijelom vanjskom ribolovnom
moru Republike Hrvatske, a u unutrašnjem ribolovnom moru Republike Hrvatske
lov mrežom psarom dopušteno je obavljati samo na akvatoriju koji se nalazi
izvan jedne (1) morske milje od obale kopna ili otoka.

Članak 15.

Mreža jastogara je jednostruka mreža stajačica namijenjena za lov velikog
raka jastoga (Palinurus elephas) i hlapa (Hommarus gammarus).

Lov mrežom jastogarom smije se obavljati samo na doček.

Veličina oka mrežnog tega kod mreže jastogare smije biti od najmanje
120 do najviše 130 milimetara.

Visina mreže jastogare ne smije biti veća od 4,5 oka mrežnog tega.

Lov mrežom jastogarom dopušteno je obavljati samo u razdoblju od 1.
svibnja do 31. kolovoza.

Lov mrežom jastogarom dopušteno je obavljati na cijelom ribolovnom moru
Republike Hrvatske.

Članak 16.

Mreža sklatara je jednostruka mreža stajačica namijenjena za lov pridnenih
vrsta riba.

Lov mrežom sklatarom smije se obavljati samo na doček.

Veličina oka mrežnog tega kod mreže sklatare smije biti od najmanje
140 do najviše 148 milimetara.

Visina mreže sklatare ne smije biti veća od 4,5 oka mrežnog tega.

Lov mrežom sklatarom dopušteno je obavljati tijekom cijele godine.

Lov mrežom sklatarom dopušteno je obavljati na cijelom ribolovnom moru
Republike Hrvatske.

Članak 17.

Mreža rakovica je jednostruka mreža stajačica namijenjena za lov rakovice
(Maja squinado).

Lov mrežom rakovicom smije se obavljati samo na doček.

Veličina oka mrežnog tega kod mreže rakovice smije biti od najmanje
150 do najviše 180 milimetara.

Visina mreže rakovice ne smije biti veća od 4,5 oka mrežnog tega.

Lov mrežom rakovicom dopušteno je obavljati samo od 1. prosinca do 31.
svibnja.

Lov mrežom rakovicom dopušteno je obavljati na cijelom ribolovnom moru
Republike Hrvatske.

III. TROSTRUKE MREŽE STAJAČICE

Članak 18.

Mreža poklopnica je trostruka mreža stajačica namijenjena za lov modraka
(Spicara maena).

Lov mrežom poklopnicom smije se obavljati polaganjem mreže morsko dno
tako da se poklope mjesta na morskom dnu na kojima se nalaze modraci.

Mreža poklopnica je mreža koja nema plutnju već se na oba obrubljujuća
(rubna) konopa nalazi olovnja, a mrežni teg je razapet na štapovima.

Veličina oka mreže poklopnice na mahi smije biti od najmanje 32 do najviše
36 milimetara.

Veličina oka mreže poklopnice na poponu smije biti od najmanje 120 do
najviše 150 milimetara.

Visina mreže poklopnice ne smije biti veća od 5,5 oka popona i 52 oka
mahe.

Lov mrežom, poklopnicom dopušteno je obavljati samo od 1. lipnja do
31. kolovoza.

Lov mrežom poklopnicom dopušteno je obavljati samo u dijelu Ribolovne
zone C na akvatoriju u priobalnom pojasu do jedne (1) morske milje od obale
otoka Visa, Biševa, Brusnika i Svetog Andrije i na plićacima na tom akvatoriju.

Članak 19.

Mreža poponica je trostruka mreža stajačica namijenjena za lov pridnenih
vrsta riba.

Lov mrežom poponicom smije se obavljati samo na doček.

Kod lova mrežom poponicom zabranjena je uporaba svih sredstava i načina
za plašenje ribe.

Veličina oka mreže poponice na mahi smije biti od najmanje 40 do najviše
50 milimetara.

Veličina oka mreže poponice na poponu smije biti od najmanje 120 do
najviše 200 milimetara.

Visina mreže poponice ne smije biti veća od 5,5 oka popona i 42 oka
mahe.

Lov mrežom poponicom dopušteno je obavljati samo od 15. kolovoza do
30. travnja.

Lov mrežom poponicom dozvoljeno je obavljati na cijelom ribolovnom moru
Republike Hrvatske.

Članak 20.

Mreža listarica je trostruka mreža stajačica namijenjena za lov listova.

Lov mrežom listaricom smije se obavljati samo na doček.

Veličina oko mreže listarice na mahi smije biti od najmanje 40 do najviše
42 milimetra.

Veličina oka mreže listarice na poponu smije biti od najmanje 150 do
najviše 170 milimetara.

Visina mreže listarice ne smije biti veća od 3 oka popona i 25 oka mahe.

Lov mrežom listaricom dopušteno je obavljati od 1. rujna do 31. svibnja.

Lov mrežom listaricom dopušteno je obavljati u cijelom vanjskom ribolovnom
moru Republike Hrvatske, a u unutrašnjem ribolovnom moru Republike Hrvatske
lov mrežom listaricom dopušteno je obavljati samo na akvatoriju koji se
nalazi izvan jedne (1) morske milje od obale kopna i otoka.

Članak 21.

Mreža salpara je trostruka dvopodna mreža stajačica namijenjena za lov
salpi i drugih vrsta riba, te za lov drugih vrsta morskih organizama osim
jastoga, hlapova i rakovica.

Lov mrežom salparom smije se obavljati na doček ili na zapas.

Kod lova mrežom salparom zabranjena je uporaba svih sredstava i načina
za plašenje ribe.

Mreža salpara sastavljena je od trostrukog mrežnog tega (koji se nalazi
u donjem dijelu mreže) i jednostrukog mrežnog tega (koji se nalazi u gornjem
dijelu mreže).

Veličina oka mreže salpare na mahi i na jednostrukom mrežnom tegu smije
biti od najmanje 40 do najviše 50 milimetara.

Veličina oka mreže salpare na poponu smije biti od najmanje 120 do najviše
200 milimetara.

Visina mreže salpare ne smije biti veća od ukupno 150 oka mahe i jednostrukog
mrežnog tega.

Visina popona ne smije biti veća od 7,5 oka.

Lov mrežom salparom, dopušteno je obavljati u razdoblju od 1. studenog
do 30. travnja.

Lov mrežom salparom dopušteno je obavljati na cijelom ribolovnom moru
Republike Hrvatske.

Članak 22.

Mreža sipara je trostruka dvopodna mreža stajačica namijenjena za lov
sipa.

Lov mrežom siparom smije se obavljati samo na doček.

Kod lova mrežom siparom zabranjena je uporaba svih sredstava i načina
plašenja ribe.

Mreža sipara sastavljena je od trostrukog mrežnog tega (koji se nalazi
u donjem dijelu mreže) i jednostrukog mrežnog tega (koji se nalazi u gornjem
dijelu mreže).

Veličina oka mreže sipare na mahi i na jednostrukom mrežnom tegu smije
biti najmanje od 32 do najviše 38 milimetara.

Veličina oka mreže sipare na poponu smije biti od najmanje 150 do najviše
170 milimetara.

Visina mreže sipare ne smije biti veća od ukupno 100 oka mahe i jednostrukog
mrežnog tega.

Visina popona ne smije biti veća od 5,5 oka.

Lov mrežom siparom dopušteno je obavljati od 1. ožujka do 15. svibnja.

Lov mrežom siparom dopušteno je obavljati na cijelom ribolovnom moru
Republike Hrvatske.

IV. OBAVLJANJE RIBOLOVA MREŽAMA STAJAČICAMA

Članak 23.

Prilikom lova svim vrstama mreža stajačica zabranjena je uporaba umjetne
rasvjete (ferala) osim kod lova mrežom vojgom.

Kod lova mrežom vojgom dopuštena je uporaba umjetne rasvjete (ferala)
u svrhu prikupljanja ribe.

Kod lova mrežom vojgom dopuštena je uporaba umjetne rasvjete (ferala)
svjetlosne jakosti do najviše 2.000 kandela (Cd) po svakom plovilu.

Članak 24.

Prilikom lova svim vrstama mreža stajačica zabranjena je uporaba mamca
(ješke) osim kod lova mrežom menularom.

Članak 25.

Veličina oka mrežnog tega kod mreža stajačica mjeri se u mokrom stanju
od sredine jednog uzla do sredine drugog uzla dužinom stranice oka nategnutog
mrežnog tega.

Članak 26.

Zabranjeno je preinačavati konstrukcije mreža stajačica određene ovim
Pravilnikom povećavanjem njihovih visina, spajanjem po visini dvije ili
više istovjetnih ili različitih mreža i upletati popon na jednostruke mreže
stajačice.

Članak 27.

Kod obavljanja lova mrežama stajačicama na doček mora se vidljivo označiti
njihov položaj dok se mreže nalaze u moru.

Položaj svake mreže stajačice, kojom se lovi na doček, mora se označiti
sa vidljivom plutajućom oznakom na početku i na kraju postavljene mreže.

Plutajuće oznake na početku i na kraju postavljene mreže moraju biti
jednake veličine i boje.

Pod vidljivom plutajućom oznakom iz stavka 2. i 3. ovoga članka razumijeva
se plutajuća oznaka od plovaka svijetle boje.

Na plutajućoj oznaci iz stavka 2., 3. i 4. ovoga članka obvezno moraju
biti čitljivo ispisani, bojom vidno različitom od boje plutajuće oznake,
podaci o plovilu (naziv broda ili registarska oznaka brodice) kojim se
obavlja lov mrežama stajačicama.

Veličina slova i brojeva iz stavka 5. ovoga članka mora iznositi najmanje
5 centimetara.

Članak 28.

Lov mrežama stajačicama na doček zabranjeno je obavljati u akvatoriju
luka naseljenih mjesta kao i na akvatoriju koji se nalazi u radijusu unutar
najmanje 300 metara od ulaza u luke naseljenih mjesta.

Kod luke bez jasno istaknutih rtova područje unutar radijusa od 300
metara računa se od lučkog svijetla ili glavne obale za pristajanje brodova.

Članak 29.

U razdoblju od 15. svibnja do 15. rujna zabranjeno je obavljati lov
mrežama stajačicama na području uređenih plaža te na udaljenosti manjoj
od 100 metara od obala uređenih plaža.

Članak 30.

Zabranjeno je držati u plovilu:

1.- vrste i količine mreža stajačica koje nisu upisane u povlastici
za ribolov ili u odobrenju za mali ribolov;

2.- vrste mreža stajačica čija je uporaba zabranjena u tom razdoblju.

Članak 31.

Pravo na korištenje određenog akvatorija za lov mrežama stajačicama
na doček (u tekstu koji slijedi: lovište) stječe se postavljanjem mreža
stajačica za lov na doček na tom lovištu.

Članak 32.

Zabranjeno je ostavljati u moru na lovištu plutajuće oznake, plovila
i slično, zbog zauzimanja lovišta ili zbog onemogućavanja njegovog korištenja.

Članak 33.

Iznimno od odredbe članka 31. ovoga Pravilnika, radi obavljanja lova
mrežama stajačicama na doček na određenom lovištu takav lov može se obavljati
prema redoslijedu koji se utvrđuje ždrijebom.

Ždrijeb iz stavka 1. ovoga članka provodi područna jedinica ministarstva
na inicijativu ribarskog inspektora, pravnih ili fizičkih osoba koje obavljaju
gospodarski ribolov ili građana koji obavljaju mali ribolov (u tekstu koji
slijedi: ribari) u slučaju kad ima više zainteresiranih ribara za obavljanje
lova na nekom manjem lovištu.

Dok se ne osnuju područne jedinice ministarstva ždrijeb iz stavka 1.
i 2. ovoga članka provodit će županijski uredi za gospodarstvo i njihove
ispostave.

Ždrijeb iz stavka 1. i 2. ovoga članka provodi se za tekuću kalendarsku
godinu ili ribolovnu sezonu.

Članak 34.

Ribari koji su na temelju ždrijeba stekli pravo na obavljanje lova mrežama
stajačicama na doček na određenom lovištu dužni su ga koristiti prema utvrđenom
redoslijedu.

Ako se mreža stajačica kojom se lovi na doček na određenom lovištu ne
postavi najkasnije jedan sat nakon zalaska sunca, gubi se pravo na korištenje
lovišta za tu noć i ono postaje slobodno lovište.

Ako lovište koje je stečeno ždrijebom nije od ovlaštenog ribara zauzeto
do određenog vremena pravo lova te noći ima onaj ribar koji je po isteku
označenog vremena prvi došao na lovište.

Ako su na slobodno lovište iz stavka 3. ovoga članka istovremeno došla
dva ili više ribara oni međusobno ždrijebom odlučuju o pravu za obavljanje
lova mrežama stajačicama te noći.

Članak 35.

Zabranjeno je rabiti mreže stajačice čija namjena, način, vrijeme i
mjesto uporabe te njihove konstrukcijsko-tehničke osobine nisu sukladne
odredbama ovoga Pravilnika.

V. PRIJELAZNE I ZAVRŠNE ODREDBE

Članak 36.

Danom stupanja na snagu ovoga Pravilnika prestaju važiti:

- odredbe Pravilnika o privrednom i sportskom ribolovu, uzgoju riba
i drugih morskih životinja, vađenju spužava, koralja, školjkaša i morskog
bilja ("Narodne novine", br. 34/85, 35/86, 26/87, 9/89 i 26/90) koje se
odnose na obavljanje ribolova mrežama stajačicama;

- odredbe odluka skupština bivših općina odnosno odredbe odluka županijskih
skupština, koje se odnose na obavljanje ribolova mrežama stajačicama.

Članak 37.

Iznimno od odredbe članka 6. stavka 4., članka 10. stavka 5., članka
12. stavka 4., članka 19. stavka 4. i 6. i članka 20. stavka 3. ovoga Pravilnika
- do 1. siječnja 1999. godine u ribolovu se smiju rabiti:

- mreže oližnice, kod kojih veličina oka mrežnog tega smije biti najmanje
5 milimetara;

- mreže menulare, kod kojih veličina oka mrežnog tega smije biti najmanje
16 milimetara;

- mreže prostice, kod kojih veličina oka mrežnog tega smije biti najmanje
28 milimetara;

- mreže poponice, kod kojih veličina oka na mahi smije biti najmanje
28 milimetara, a visina mreže poponice ne smije biti veća od 5,5 oka popona
i 60 oka mahe;

- mreže listarice, kod kojih veličina oka na mahi smije biti najmanje
36 milimetra.

Članak 38.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-02/97-01/39

Urbroj: 525-01-97-1

Zagreb, 16. travnja 1997.

Ministar
poljoprivrede i šumarstva
**mr. Zlatko Dominiković,** v. r.

Pravilnik, NN 43/1997-601